LIETUVOS TRANSPORTO SAUGOS ADMINISTRACIJOS

DIREKTORIUS

ĮSAKYMAS

DĖL LIETUVOS TRANSPORTO SAUGOS ADMINISTRACIJOS PASLAUGŲ DEPARTAMENTO VYKDOMŲ EGZAMINŲ GRAFIKO PATVIRTINIMO

2022 m. vasario 24 d. Nr. 2BE-45

Vilnius

Vadovaudamasis Mokytojų, mokančių asmenis, susijusius su pavojingųjų krovinių vežimu, asmenų, siekiančių tapti mokytojais, atestavimo ir teisės mokyti asmenis, susijusius su pavojingųjų krovinių vežimu, suteikimo, panaikinimo tvarkos aprašo, patvirtinto Lietuvos Respublikos susisiekimo ministro 2003 m. sausio 21 d. įsakymu Nr. 3-32 „Dėl Mokytojų, mokančių asmenis, susijusius su pavojingųjų krovinių vežimu, asmenų, siekiančių tapti mokytojais, atestavimo ir teisės mokyti asmenis, susijusius su pavojingųjų krovinių vežimu, suteikimo, panaikinimo tvarkos aprašo patvirtinimo“, 7 punktu, Asmenų, vadovaujančių licencijuojamai kelių transporto veiklai, profesinės kompetencijos egzamino laikymo tvarkos aprašo, patvirtinto Lietuvos Respublikos susisiekimo ministro 2012 m. vasario 13 d. įsakymu Nr. 3-124 „Dėl Asmenų, vadovaujančių licencijuojamai kelių transporto veiklai, profesinės kompetencijos egzamino laikymo tvarkos aprašo patvirtinimo“, 19 punktu, Kelių transporto priemonių vairuotojų, vežančių pavojinguosius krovinius, mokymo ir egzaminavimo tvarkos aprašo, patvirtinto Valstybinės kelių transporto inspekcijos prie Susisiekimo ministerijos viršininko 2012 m. liepos 31 d. įsakymu Nr. 2B-313 „Dėl Kelių transporto priemonių vairuotojų, vežančių pavojinguosius krovinius, mokymo ir egzaminavimo tvarkos aprašo patvirtinimo“, 29 punktu, Pavojingųjų krovinių vežimo saugos specialistų egzaminavimo organizavimo, pažymėjimų išdavimo, galiojimo pratęsimo ir panaikinimo procedūrų aprašo, patvirtinto Valstybinės kelių transporto inspekcijos prie Susisiekimo ministerijos viršininko 2013 m. gruodžio 31 d. įsakymu Nr. 2B-306 „Dėl Pavojingųjų krovinių vežimo saugos specialistų egzaminavimo organizavimo, pažymėjimų išdavimo, galiojimo pratęsimo ir panaikinimo procedūrų aprašo patvirtinimo“, 16 punktu:

1. N u s t a t a u, kad egzaminai vyksta Lietuvos transporto saugos administracijos (toliau – Administracija) padaliniuose:

1.1. transporto vadybininkų profesinės kompetencijos egzaminas: Vilniuje – kiekvieno mėnesio pirmą ir trečią ketvirtadienį, Kaune – kiekvieno mėnesio antrą ir ketvirtą ketvirtadienį, Klaipėdoje – kiekvieno mėnesio pirmą ir trečią antradienį, Šiauliuose – kiekvieno mėnesio antrą ir ketvirtą antradienį;

1.2. pavojingųjų krovinių vežimo automobilių keliais saugos specialistų egzaminas: Vilniuje – sausio, birželio, lapkričio mėnesių paskutinį trečiadienį, Kaune – vasario, liepos, gruodžio mėnesių trečią ketvirtadienį, Klaipėdoje – kovo, rugpjūčio mėnesių antrą antradienį, Šiauliuose – balandžio, rugsėjo mėnesių trečią antradienį;

1.3. kelių transporto priemonių vairuotojų, vežančių pavojinguosius krovinius, egzaminas: Vilniuje – penktadieniais, Kaune – trečiadieniais, Klaipėdoje – kiekvieno mėnesio antrą ir ketvirtą trečiadienį, Šiauliuose – kiekvieno mėnesio antrą ir ketvirtą ketvirtadienį;

1.4. mokytojų, mokančių asmenis, susijusius su pavojingųjų krovinių vežimu automobilių keliais, atestacijos egzaminas: Vilniuje – sausio ir gegužės mėnesių trečią trečiadienį, Kaune, Klaipėdoje ir Šiauliuose – pagal poreikį, jei yra ne mažiau kaip trys konkrečiame Administracijos padalinyje atestacijos egzaminą pageidaujantys laikyti asmenys;

1.5. pavojingųjų krovinių vežimo geležinkelių keliais saugos specialistų ir mokytojų, mokančių asmenis, susijusius su pavojingųjų krovinių vežimu geležinkelių keliais, atestacijos egzaminas: Vilniuje – balandžio, rugpjūčio ir gruodžio mėnesių paskutinį trečiadienį, Klaipėdoje – vasario, birželio ir spalio mėnesių trečią trečiadienį, Kaune ir Šiauliuose – pagal poreikį, jei yra ne mažiau kaip trys konkrečiame Administracijos padalinyje egzaminą ar atestaciją pageidaujantys laikyti asmenys;

1.6. sutapus egzaminų ir švenčių dienoms, egzaminai vyksta po švenčių artimiausią darbo dieną pagal egzaminų klasės užimtumą, bet ne vėliau kaip iki kitos įsakymo 1.1–1.5 papunkčiuose nurodytos dienos;

1.7. padaugėjus asmenų, pageidaujančių laikyti egzaminus, ar dėl kitų objektyvių priežasčių nustatytomis dienomis neįvykus egzaminams, Administracijos padaliniuose organizuojami papildomi egzaminai ir kitomis dienomis, nei nustatyta šio įsakymo 1.1–1.6 papunkčiuose.

2. P r i p a ž į s t u netekusiu galios Valstybinės kelių transporto inspekcijos prie Susisiekimo ministerijos viršininko 2014 m. kovo 26 d. įsakymą Nr. 2B-65 „Dėl egzaminų grafikų“ su visais pakeitimais ir papildymais.

3. P a v e d u Bendrųjų reikalų skyriui su šiuo įsakymu supažindinti Administracijos Paslaugų departamento valstybės tarnautojus ir darbuotojus, dirbančius pagal darbo sutartis.

4. I n f o r m u o j u, kad šis įsakymas nustatyta tvarka skelbiamas Teisės aktų registre ir Administracijos interneto svetainėje.

Administracijos direktorius	Genius Lukošius